Source: https://www.tyoelakelakipalvelu.fi/telp-publishing/vepa/document.faces?document_id=302856
Timestamp: 2020-03-29 05:45:32+00:00

Document:
Aiheettomasti maksetun etuuden takaisinperinnän vanhentuminen | Työeläkelakipalvelu
Aiheettomasti maksetun etuuden takaisinperinnän vanhentuminen
TyEL 126 § 4 mom. Aiheettomasti maksetun eläkkeen takaisinperintä
YEL 107 § 4 mom. Aiheettomasti maksetun eläkkeen takaisinperintä
MYEL 101 § 4 mom. Aiheettomasti maksetun eläkkeen takaisinperintä
MEL 123 § 4 mom. Aiheettomasti maksetun eläkkeen takaisinperintä
VaEL 130 § 4 mom. Aiheettomasti maksetun eläkkeen takaisinperintä
KuEL 120 § 5 mom. Liikaa maksetun eläkkeen takaisinperintä
TyEL 34 § 1 mom. Kuntoutusta koskevat muut säännökset
YEL 31 § 1 mom. Kuntoutusta koskevat muut säännökset
MYEL 45 § 2 mom. Kuntoutusta koskevat muut säännökset ja kuntoutuksen ajalta maksettavat etuudet
MEL 34 § 1 mom. Kuntoutusta koskevat muut säännökset
VaEL 33 § 1 mom. Kuntoutusta koskevat muut säännökset
KuEL 10 § Eläke ja muut etuudet
Laki velan vanhentumisesta 10 § Vapaamuotoiset katkaisutoimet
Laki velan vanhentumisesta 11 § Oikeudelliset katkaisutoimet
Laki velan vanhentumisesta 15 § Kuittaus ja maksun peräytyminen
Maksaminen etuudensaajalle
Oikeus takaisinperintään
Ulosmittaus etuudesta
Takaisinperintä ulosottoteitse
Päätös aiheettomasti maksetun eläkkeen takaisinperinnästä tulee tehdä 5 vuoden kuluessa eläkkeen maksupäivästä lukien.
Takaisinperintäpäätöksellä vahvistettu saatava vanhenee 5 vuoden kuluttua päätöksen antamisesta, jollei vanhentumista ole sitä ennen katkaistu.
Aiheettomasti maksetun eläkkeen takaisinperinnän vanhentumista koskevaa säännöstä sovelletaan myös aiheettomasti maksetun
kuntoutusrahan
kuntoutuskorotuksen
kuntoutukseen liittyvien kulukorvausten
rekisteröidyn lisäeläkkeen
palkattomien aikojen (mukaan lukien opiskelu ja alle 3-vuotiaan lapsen hoito) perusteella karttuneen eläkkeen
takaisinperinnän vanhentumiseen.
Viiden vuoden vanhentumisaika maksupäivästä
Takaisinperintäpäätöksessä eläkelaitos voi ottaa huomioon päätöksen antopäivää edeltävän 5 vuoden aikana aiheettomasti maksetut eläkkeet. Takaisinperimisaika alkaa kulua kunkin aiheettomasti maksetun erän osalta erikseen sen maksamispäivästä.
Myös eläkelaitoksen eläkkeensaajalle aiheettomasti maksama viivästyskorotus voidaan periä takaisin samoin kuin aiheettomasti maksettu eläke.
Takaisinperintäpäätöksen antamiselle säädettyä 5 vuoden vanhentumisaikaa ei voida erillisillä katkaisutoimilla katkaista. Vanhentumisaika katkeaa ainoastaan takaisinperintäpäätöksen antamisella.
Henkilölle on myönnetty vanhuuseläke 1.4.2013 alkaen ja eläke on maksettu liian suurena eläkkeen alkamisesta lukien. Eläkelaitos antaa eläkkeensaajan suostumuksen perusteella vanhuuseläkkeestä oikaisupäätöksen takautuvasti 1.4.2013 lukien. Eläkelaitos antaa aiheettomasti maksetun eläkkeen takaisinperinnästä päätöksen 1.7.2019.
Aiheettomasti maksettu eläke voidaan periä takaisin 1.7.2014 alkaen (5 vuotta takaisinperintäpäätöksen antamisesta takautuvasti). Eläkkeen liikamaksu ajalta 1.4.2013 – 30.6.2014 on vanhentunut ja jää eläkelaitoksen vahingoksi.
Takaisinperintäpäätöksestä uusi 5 vuoden vanhentumisaika
Takaisinperintäpäätöksen tekemisestä alkaa kulua uusi 5 vuoden vanhentumisaika, jona aikana eläkelaitoksen on viimeistään perittävä takaisin takaisinperintäpäätöksellä vahvistettu määrä. Tämä vanhentumisaika lasketaan päätöksen antamispäivästä lukien ja se voidaan katkaista.
Takaisinperintäpäätöksellä vahvistetun saatavan vanhentuminen voidaan katkaista vapaamuotoisella tai oikeudellisella katkaisutoimella siten kuin velan vanhentumisesta annetun lain (728/2003, vanhentumislaki) 10 tai 11 §:ssä säädetään.
Vanhentumisen katkaiseminen tarkoittaa sitä, että eläkelaitoksen saatava ei vanhene ja se voi jatkaa aiheettomasti maksetun eläkkeen takaisinperintätoimia. Katkaisuvaikutus syntyy
jos katkaisuun johtava toimi tehdään ennen vanhentumisajan umpeen kulumista ja
eläkkeensaaja saa tiedon katkaisutoimesta ennen vanhentumisajan umpeutumista.
Velan vanhentumisen katkaiseminen edellyttää, että velkoja yksilöi velan katkaisutoimessa. Aiheettomasti eläkettä maksaneen eläkelaitoksen on siten yksilöitävä velka ja ilmoitettava eläkkeensaajalle vaatimuksensa määrä ja peruste kohtuudella vaadittavalla tavalla, jollei velan määrä ja peruste ole eläkkeensaajan tiedossa.
Eläkelaitos voi katkaista aiheettomasti maksetun eläkkeen vanhentumisen joko vapaamuotoisella tai oikeudellisella katkaisutoimella.
Velan vanhentumisen katkaiseminen vapaamuotoisella katkaisutoimella tarkoittaa, että
osapuolet sopivat maksujen järjestelystä, vakuudesta, muusta velan ehtojen muutoksesta tai siitä että vanhentuminen on katkaistu
velallinen suorittaa velkaa tai muutoin tunnustaa velan velkojille
velkoja vaatii velalliselta suoritusta
velkoja muutoin muistuttaa velallista velasta.
Ulosottoviranomainen on joissain tapauksissa katsonut, että ainoastaan todisteellinen muistutus (saantitodistuksella) on riittävä.
Velan vanhentumisen katkaiseminen oikeudellisella katkaisutoimella tarkoittaa, että
velkoja laittaa vireille saatavaa koskevan kanteen velallista vastaan tai esittää saatavaa koskevan vaatimuksen tuomioistuimessa tai muussa laissa säädetyssä elimessä
velkoja ilmoittaa saatavan velallista koskevan julkisen haasteen johdosta tai velallisen konkurssissa tai muussa maksukyvyttömyysmenettelyssä tai kun velka muutoin otetaan huomioon menettelyn yhteydessä
velkoja laittaa vireille ulosottoasian tai jos velka muutoin otetaan huomioon ulosottomenettelyssä (VakO 2945/95, VakO 3394/95).
Vanhentumisen katkaisemisesta uusi 5 vuoden vanhentumisaika
Jos vanhentuminen on työeläkelakien edellyttämällä tavalla katkaistu 5 vuoden määräajan kuluessa takaisinperintäpäätöksen antamispäivästä lukien laskettuna, vanhentumisajan katkaisemisesta alkaa kulua uusi 5 vuoden vanhentumisaika.
Henkilölle on myönnetty työkyvyttömyyseläke 1.8.2013 toistaiseksi. Eläke on maksettu liian suurena alusta lukien. Eläkelaitos on antanut takaisinperintäpäätöksen 22.6.2018, jolla se on ilmoittanut perivänsä takaisin aiheettomasti maksetun eläkkeen 1.8.2013 lukien. Takaisinperintäpäätöksen antamisesta 22.6.2018 alkaa kulua 5 vuoden vanhentumisaika, joka päättyy 22.6.2023.
Eläkkeensaaja ei maksa velkaansa ja eläkelaitos lähettää henkilölle velasta muistutuksen (katkaisutoimi) 22.1.2023. Tästä päivästä alkaa kulua uusi 5 vuoden vanhentumisaika, mikä tarkoittaa sitä, että eläkelaitos voi yrittää velkoa saatavaansa vielä 22.1.2028.
Takaisinperinnässä yleensä 15 vuoden takaraja myös kuittaustilanteissa
Ulosottokaaren mukaan saatava vanhentuu, kun ulosottoperusteen määräaika kuluu umpeen. Normaalisti tämä määräaika on 15 vuotta laskettuna siitä, kun ulosottoperuste on annettu. Määräaikaa voidaan tietyin edellytyksin pidentää 10 vuotta.
Käytännössä eläkkeen takaisinperintäasiassa ulosottoperuste on asiassa annettu päätös tai asiasta eläkkeensaajan kanssa tehty sopimus. Vanhentunutta saatavaa ei saa periä.
Eläkelaitos voi periä saatavaansa ulosottoteitse, jos aiheettomasti maksettua eläkettä ei ole mahdollista periä kuittaamalla eläkkeestä (esimerkiksi jos eläke on päättynyt tai eläkkeensaajalla on runsaasti muita tuloja ja omaisuutta). Eläkelaitos voi myös periä aiheettomasti maksettua eläkettä sekä kuittaamalla eläkkeestä että ulosottoteitse.
Ulosottokaaren mukaan vanhentuneesta saatavasta on vanhentumisen jälkeen voimassa, mitä vanhentuneesta velasta vanhentumislaissa säädetään.
Vanhentumislain mukaan velkoja saa käyttää vanhentunutta saatavaa kuittaukseen, jos kuittauksen edellytykset ovat täyttyneet ennen saatavan vanhentumista, tai jos osapuolten saatavat liittyvät samaan oikeussuhteeseen. Tämä saattaa mahdollistaa tietyissä tilanteissa aiheettomasti maksetun eläkkeen takaisinperinnän kuittaamalla eläkkeestä senkin jälkeen, kun eläkelaitoksen saatava on jo vanhentunut. (Vanhentumislaki 15 §)
Käytännössä on kuitenkin suositeltavaa, että eläkelaitos ei perisi takaisinperintätilanteessa saatavaansa kuittaamalla pidempään kuin ulosottoperuste on voimassa.
Ulosottoteitse eläkelaitos siis voi periä saatavaansa eläkkeestä ulosottoperusteen voimassaolon (yleensä 15 vuotta) ajan takaisinperintäpäätöksen antamisesta edellyttäen, että vanhentuminen katkaistaan 5 vuoden välein. Myös saatavan periminen eläkkeestä kuittaamalla on tarkoituksenmukaista toteuttaa vastaavan määräajan kuluessa.
Vanhentumisajat siirtymäaikana (2007 – 2012)
Aiheettomasti maksetun eläkkeen takaisinperinnän vanhentumiseen sovelletaan aina nykyisin voimassaolevaa 5 vuoden vanhentumisaikaa.
Oikeuteen periä takaisin ennen vuotta 2007 aiheettomasti maksettu eläke sovelletaan siirtymäajan 2007 – 2012 vanhentumisaikaa. Vuosina 2007 ja 2008 vanhentumisaika on 10 vuotta, vuonna 2009 yhdeksän, vuonna 2010 kahdeksan, vuonna 2011 seitsemän ja vuonna 2012 kuusi vuotta.

References: § 4
 § 4
 § 4
 § 4
 § 4
 § 5
 § 1
 § 1
 § 2
 § 1
 § 1